Kegyelem nektek és békesség Istentől a mi Atyánktól és az Úr Jézus Krisztustól! Ámen

Ézs 48, 12-19  
*12Hallgass rám, Jákób! Izráel, akit elhívtam! Én vagyok az első, az utolsó is én vagyok! 13Hiszen az én kezem vetett alapot a földnek, az én jobbom feszítette ki az eget. Ha szólítom őket, mind előállnak. 14Gyűljetek össze mind, és hallgassatok ide! Ki mondta meg közülük azt, hogy akit az ÚR szeret, az hajtja végre akaratát Babilonban, és az szerez érvényt hatalmának a káldeusok között?! 15Én, én mondtam meg, aztán el is hívtam; vezetem őt, hogy útján sikerrel járjon. 16Jöjjetek ide hozzám, halljátok meg ezt! Régen sem beszéltem rejtélyesen, és mióta ez történik, én jelen vagyok. Most pedig az én Uram, az ÚR elküldött engem, és lelkét adta nekem. 17Ezt mondja az ÚR, a te megváltód, Izráel Szentje: Én, az ÚR vagyok a te Istened, arra tanítalak, ami javadra válik, azon az úton vezetlek, amelyen járnod kell. 18Bárcsak figyeltél volna parancsaimra! Akkor folyamként áradna rád a jólét, a tenger hullámaihoz hasonlóan az igazság. 19Annyi utódod lenne, mint tenger partján a homok, méhed gyümölcse annyi, mint a homokszemek: Nevét nem törölnék ki, és nem veszne ki előlem.*

Szabadításra szoruló Gyülekezet!

A csalás gyermekként még játéknak tűnik, heccnek, jó viccnek. Aztán növekedve már a siker érdekében véghez vitt ügyeskedésnek: fortélynak nevezzük. Felnőttként pedig már ravaszságnak, szemfülességnek, a másik eszén való „túljárásnak” mondjuk. Sokszor nem csak természetessé, hanem értékké is válik még a keresztény ember életében is. Pedig a gyermekre még olyan magabiztossággal szólunk rá: „ne csalj, azzal csak elrontod mindenki játékát!”. Úgy tűnik, hogy ahogy növekszünk valahogy úgy válik a mindenki, a közösség, egyre kevésbé lényegessé, értéktelenné az énnel szemben. Különben miért csalunk, miért akarunk a közöstől, a másiktól elvenni a magunk javára? Lehet szó anyagiakról, lehet szó tisztességről, becsületről, megbecsültségről, vagy akár szeretetről.   
Részben az irigység, részben a csúcsragadozói ösztön miatt, de valahogy nagyon távol tudunk kerülni attól, ahogy Jézus Krisztusban megismerhettük Isten akaratát.

Mai igénkben így szólít meg Isten szava: *„Hallgass rám, Jákób!”*. Ez a megszólítás pedig így szól magyarra fordítva: Hallgass rám, Csaló!.   
Így talán jobban a magunkénak érezzük. Igen, neked szól! Neked, aki Istent megcsalod, az Ő kegyelmével és szeretetével szemben hűtlen vagy, visszaélsz vele. Neked szól Csaló, aki másra ítéletet kérsz, de magadnak kegyelmet vársz!

Isten, az igaz Szeretet, most minden olyan bűnünkre mutat rá, mikor szeretet helyett ítélet, kárhoztatás, gőgös hamisság irányított és irányít ma is bennünket.   
Az oltár előtti igében így olvastuk: *„Legyetek irgalmasok, amint a ti Atyátok is irgalmas! Ne ítéljetek, és nem ítéltettek. Ne kárhoztassatok, és nem lesz kárhoztatásotok. Bocsássatok meg, és nektek is megbocsáttatik. 38Adjatok, és adatik nektek: jó, megnyomott, megrázott, megtetézett mértékkel adnak öletekbe. Mert amilyen mértékkel ti mértek, olyan mértékkel mérnek viszonzásul nektek.”*.   
Isten talán szűk markúan mért a te számodra, vagy miért garasoskodsz annyira a szereteteddel, az alázattal, ha másikról van szó? Vagy úgy gondolod, hogy a te gondolataid, a te céljaid magasabbak az Úréinál?

Minket is emlékeztet és figyelmeztet a mai ige, ahogyan a Babilonban raboskodó népet, hogy Isten teremtett mindent, Ő céllal rendez! Nem káoszt akar a világban, nem emberi mércéket, sem a hétköznapi pillanatokban, sem a hit legmélyebb kérdéseiben! Ő rendet, az általa alkotott jó rendet akarja!  
Mert amíg a mienkben jó esetben is csak immel-ámmal, addig az Úr rendjében mindig értelem, szeretet és üdvös cél van jelen.   
Isten nem csak, mint létező örök, hanem az akarata is az. A veled való akarata is öröktől fogva van. Az irántad való szeretete, hűsége már a világ teremtése előtt is biztos volt, sőt ma is az és biztosra veheted, hogy a számodra még ismeretlen jövőben is az. Ő irgalommal és gondviseléssel, kegyelemmel fordul feléd mindörökké és téged is épp erre hív el. Nem gazdagságra, nem 100 évig tartó életre, nem történelem könyvi tettekre, vagy világmegváltásra, mert Ő már elvégzett érted mindent. Igen, a világ megváltását, a te megváltásodat is! Téged a Vele és az Ő közösségével való teljes szeretetet kapcsolatra hív el.   
Ez az örök kérdés az ember felé: Az kell, amit az Úr kínál, vagy csalóként ügyeskedsz, vagy nyíltan megtagadod? - A háromból kettőről a kezdetektől jelenti ki Isten, hogy az elbukáshoz vezetnek, de úgy tűnik, hogy valahogy mégsem sikerül ezt meghallanunk… „*Hallgass rám, Jákób! Izráel, akit elhívtam!”*

De a kegyelmi idő még tart, ahogyan a babiloni fogságban élők számára is tartott és nekik is megszólalt a kijelentés, az intés a Mindenhatótól: régen és ma is Én, az Úr vagyok, Én szólítalak, Én szólok érted. Igénkben így olvastuk: „*Ha szólítom őket, mind előállnak. 14Gyűljetek össze mind, és hallgassatok ide!” „16Jöjjetek ide hozzám, halljátok meg ezt! Régen sem beszéltem rejtélyesen, és mióta ez történik, én jelen vagyok.”*.  
A mi mennyei Atyánk nem rejtélyeskedve, nem kétértelműen, nem öncélúan szólít meg ma téged se! Kijelenti a teremtésben, kijelenti Jézus Krisztusban, kijelenti a bűneidet látva is: Én szeretlek téged és felszabadítalak, elhívlak téged is erre a szeretetre!   
Kell ez neked, elég ez neked, ez kell neked?  
Te Jákób, csaló maradsz, vagy Isten gyermekekeként, az Ő szavára, igéjéhez hűen lépőként akarsz élni?

Egy tanmese jutott eszembe az emberről, aki megelégelte, hogy a városi koszos bérházakban élve teljesen elzárva él a teremtett világ szépségeitől. Vett is hát egy erdő széli telket és még a kis falu határától is kicsit távolabb ottani kis házában kezdett élni. Először nagyon örült, ahogy kinézett ablakon, vagy kilépett az ajtón és körös körül az erdő fáit látta és a madarak dalát hallgathatta. Aztán néhány nap múlva feltűnt neki, hogy az egyik fa ága nagyon közel lóg a házához. Először csak visszavágta az ágat, de mivel még mindig aggasztotta a fa, végül kivágta inkább tőből. Ha már neki kezdett, hát kivágott még 2-3-mat, amiktől szintén tartott. Aztán a házhoz vezető kocsiúttal is eljátszotta ugyanezt, és már ott is csak facsonkok meredeztek ki a földből. Nem mesélem el lépésről lépésre, de a történet vége az, hogy ez teremtett világ szépségeire vágyó ember végül arra eszmélt egy nap, hogy nincs már a telkén egyetlen fa sem, csak tönkök és csonkok és ismét arra ébred rá, hogy nem tetszik neki, amit maga körül lát, illetve nem lát…

Nem csak fákat lehet meggondolatlanul pusztítani - bár tény, hogy azok kevésbé szólnak vissza -, hanem emberi kapcsolatokat, a közösségeinket is, ha nem a megtapasztalt és kapott szeretettel élünk.  
Így lesz ma előttünk is kérdéssé, hogy fadöntő, pusztító életet élünk, vagy meglátjuk-e a valódi áldásokat és részesévé akarunk-e válni?  
Ott a közösség: a családod, a szomszédságod, a gyülekezet körülötted, de te hogyan élsz ezekben a teremtett, életre hívott szépségekben? Örömmel és megbecsülő szeretettel hálát adsz érte és építed, vagy inkább csonkítod, kidöntöd a közösségeidet az ítélkezéssel, a fölényeskedéssel, a „más szemében a szálkát, a magaméban a gerendát se” hozzáállással?   
Megcsalod az Isten rád bízott, érted adott szeretetét, vagy képes vagy megbecsülni és ragaszkodni hozzá?  
Egyszerű elméletileg, de nem könnyű a gyakorlatban, mert ehhez meg kell tagadd önmagadat. Azt a nagyon is csábító hangot, ami azt harsogja a szívedben, hogy: „De hát nekem van igazam!”.  
És igen, ez lehet, hogy így van, de ahogyan Jézus mondja: vak nem vezethet világtalant! Nem csak ki kell mondanod, hogy igen, tudom, hogy gerenda van a szememben és aztán mindent folytatni épp úgy, mint eddig! Jézus azt mondja: *„Képmutató, előbb vedd ki a gerendát a saját szemedből, és akkor jól fogsz látni ahhoz, hogy kivehesd a szálkát testvéred szeméből.”*.   
Ahhoz, hogy tudd szeretettel segíteni, akár inteni is a másikat, ahhoz először a gerendát ki kell húznod a saját szemedből! Addig, amíg ezt nem teszed meg, addig hiába törekszel valamiféle töredékes szeretettel, a vége csak képmutató ítélkezés és a másik kárhoztatása lesz.   
Nem keresztény, az érted a keresztet is elhordozó Krisztust követő testvérség, plántálás, hanem metszegetésnek induló, de végül pusztításba átcsapó közösségrombolás, gyalázatos erdőírtás. És a szép köntös, az elvek mögé bújtatott féligazság nem fog igazolni se ember, se Isten előtt!  
Gondolhatunk akár - mai példával élve – a vállalkozóra, aki lombkoronasétányt építtet a természet kincseinek megismeréséhez, csak épp az építés közben kivágatta körüle az erdőt.   
Csalunk, vagy Isten kegyelméhez hűen teszünk oda a közösbe és vesszük el, fogadjuk el az áldásokat?

Amikor az Úr épít, amikor Ő rombol, amikor Ő plántál, annak mindig a kegyelem a célja. Szeretetből kezdődik, szeretetben bontakozik ki és szeretetben lesz teljes. Ahogy mai igénk is mondja: „*17Ezt mondja az ÚR, a te megváltód, Izráel Szentje: Én, az ÚR vagyok a te Istened, arra tanítalak, ami javadra válik, azon az úton vezetlek, amelyen járnod kell. 18Bárcsak figyeltél volna parancsaimra! Akkor folyamként áradna rád a jólét, a tenger hullámaihoz hasonlóan az igazság.”.*

*„Bárcsak figyeltél volna parancsaimra.”* Bárcsak figyeltél volna az Úr szeretetére! Bárcsak őszinte szívvel élnéd az Úr feléd forduló kegyelmét!  
*„Bárcsak”* – kiált értünk ma is az Úr, de mi még mindig inkább csalók maradunk?   
*„Hallgass rám”* – erre kér téged is a magváltó Úr!  
És valóban, ezt kellene nagyon tudatosan gyakorolnunk! Először is egy kicsit elhallgatnunk, elcsöndesednünk, akár a pihenés, akár a zakatoló gép hangja közben, aztán meghallani azt az igét, ami neked szól, ami érted szól!  
Ne a másikat akard tanítani, utasítani, hanem vedd észre, hogy neked szól, téged tanít, téged utasít a változásra! Észre kell vedd, hogy téged milyen gerenda, milyen megkötözöttség, fizikai, vagy lelki szenvedély, függőség tart fogságban és kérni az Urat, hogy szabadítson meg belőle! Használd ki ezt nyári időszakot, akár pihenéssel, akár munkával telik, hogy Isten rámutathasson az életedben, hogy hol kell a változás! Halld meg az ige hangját és állj az Úr elé: imádkozz, kérj bocsánatot az Úrtól és az adott embertől és húzd ki azt a gerendát Krisztussal az elvakult szemedből!  
Ha ezt meg tudod tenni, akkor nem csak te szabadulsz meg – a babiloninál is sokkal reménytelenebb fogságokból -, hanem hidd el, hogy sokak szeméből szólás, kritika, ítélkezés nélkül is ki fog hullani a szálka. Mert a Szeretet, a Kegyelem Ura munkálkodik nem csak érted, de általad, a te gyógyulásodon keresztül is, mert az Ő akarata mindannyiunk számára megváltás, az örök szabadulás. Éljük ezt meg együtt Testvérek! Ámen